Hautauskuljettaja tilasi Maserati Ghibli -auton kaksi vuotta sitten ja toi sen keskiviikkona Suomeen.

Helsingin katukuvaan ilmestyi keskiviikkona varsin erikoisen näköinen hautausauto, joka herättää heti kiinnostusta.

Maserati Ghiblistä muovaillusta saattoautosta napsittiin jo kuvia, kun auto oli ollut kaupungissa muutaman tunnin. Auton omistaa Pauli Painilainen, jonka Ilta-Sanomat tavoitti alkuillasta.

– Olen vasta saapunut sillä Helsinkiin, ja saanut ruokaa kurkkuun. Kävimme hakemassa auton Italiasta Venetsian tehtaalta, Painilainen kertoi.

Hänen yrityksensä ajaa hautausajoja HOK Elannon Hautauspalvelulle, jonka Kallion toimiston edustalta auto oli bongattu.

Muotokieltä voi kuvailla varsin futuristiseksi. Painilainen on eri mieltä.

– Minusta se on vain todella kaunis. Italialainen auto on kaunis.

Hän kertoo ihastuneensa automalliin kaksi vuotta sitten messuilla.

– Silloin laiton asian vireille. Näin kauan siinä meni, mutta nyt auto on Suomessa.

Maserati Ghibli -saattoauto saapui Helsinkiin keskiviikkona.­

Painilainen ei halua kertoa hankintahintaa. Maserati Ghibli -urheiluauton hinta kipuaa yli 100 000 euroon. Niin sanottua halpis-Maseratia on myyty alle 50 000 eurolla.

Kalliin auton hankinnalle löytyi myös käytännön syy. Arkun lisäksi autossa on paikat neljälle hengelle.

– Auton avulla pystytään arvokkaasti viemään koko suruväki.

Idea on Painilaisen mukaan HOK Elannon Hautauspalvelun edesmenneen johtajan Erkki Kivistön.

– Hän ei ehtinyt autoa nähdä. Auto on hänen muistolleen.

Painilaisen tietojen mukaan vastaavaa saattoautoa ei löydy toista Suomesta, Pohjoismaista tai edes Saksasta, jonka halki hän autonsa Suomeen ajoi. Mittarissa on nyt 1 600 kilometriä.

Artikkelia korjattu kello 10.37. Auton omistaa Pauli Painilainen, eikä Paavilainen, kuten nimi oli alun perin virheellisesti kirjoitettu.